U nastavku su navedeni elementi kojima se jamči da proizvod potječe s tog područja. — Svojstva proizvoda Paprika s tog područja ima određena posebna svojstva opisana u odjeljku „Opis proizvoda”, koja je povezuju s njezinim prirodnim okolišem i uvjetima u kojima se uzgaja i prerađuje. Ta svojstva nisu dovoljna da bi se zajamčila izvornost proizvoda jer bi samo lokalno stanovništvo i osobe koje ga često konzumiraju mogli identificirati proizvod i povezati ga s njegovim mjestom podrijetla. Izvornost stoga treba zajamčiti. — Provjere i certifikacija Provjere i certifikacija osnovni su elementi kojima se jamči izvornost proizvoda. One obuhvaćaju sljedeće postupke: 1. paprika mora biti odobrene sorte i mora se uzgajati u registriranim nasadima koji se nalaze na području proizvodnje; 2. prakse uzgoja koje se primjenjuju u registriranim nasadima mora odobriti Regulatorni odbor; 3. paprika se mora prerađivati u registriranim postrojenjima pod nadzorom inspektora koje je ovlastio Odbor; 4. paprika se mora skladištiti u postrojenjima koja se nalaze na području proizvodnje. Ta postrojenja moraju ispunjavati utvrđene uvjete i moraju se unaprijed registrirati; 5. proizvod se mora podvrgnuti fizikalno-kemijskom i senzornom ispitivanju kako bi se zajamčila njegova kvaliteta; 6. samo paprika koja uspješno prođe sve provjere tijekom cijelog postupka proizvodnje može se pakirati i staviti na tržište, pri čemu mora imati numeriranu sekundarnu etiketu koju izdaje Regulatorni odbor kako bi se zajamčila njezina izvornost. Broj na sekundarnoj etiketi koju Regulatorni odbor izdaje postrojenjima za preradu ovisi o proizvodu koji je uzgajivač dostavio postrojenju i o kapacitetu pakiranja u kojem će se proizvod staviti na tržište.

Jamstvo da proizvod potječe s tog područja i ispunjava sve zahtjeve iz specifikacije proizvoda podupire se provjerama, inspekcijama i ispitivanjima navedenima u nastavku. Kako bi se provele te provjere, vode se registri u kojima se moraju navesti svi gospodarski subjekti koji sudjeluju u proizvodnji. To su sljedeći registri: — registar nasadâ: sadržava sve nasade paprike „piquillo” koji se nalaze unutar područja definiranog u odjeljku C i koji žele dobiti certifikaciju ZOI-ja za papriku koja se tamo uzgaja; — registar proizvođačâ: sadržava sva postrojenja koja se nalaze unutar područja definiranog u odjeljku C koja se bave preradom i/ili stavljanjem proizvoda obuhvaćenog ZOI-jem na tržište. Taj je registar podijeljen na dva dijela: — poljoprivredna udruženja, — ostali proizvođači. Sustav kontrole koji provodi kontrolno tijelo temelji se na sljedećim elementima: — evaluacija registriranih nasada na licu mjesta, — početne i naknadne kontrole proizvodnog sustava proizvođača, — ispitivanje uzoraka koji se uzmu u postrojenju za preradu. Prema tome, nakon primanja zahtjeva za registraciju nasada kvalificirani inspektor mora provesti evaluaciju na licu mjesta kako bi potvrdio usklađenost sa zahtjevima, uključujući one koji se odnose na sortu, lokaciju i prakse uzgoja. Provjere uključuju i praćenje proizvodnje tijekom tržišne godine, a moguće su i dodatne kontrole. Kad je riječ o fazi prerade, gospodarski subjekti moraju uspostaviti sustav internog praćenja na temelju sljedivosti kojim se dokazuje usklađenost sa zahtjevima iz ove specifikacije te jamče kvaliteta i izvornost proizvoda. Nadalje, kontrolno tijelo mora provesti (početne i naknadne) kontrole u kojima mora potvrditi mogućnost proizvođača da dostavi proizvod u skladu sa specifikacijama ZOI-ja, pri čemu mora procijeniti jesu li postrojenja, proizvodni postupak i sustav internog praćenja koje je gospodarski subjekt uspostavio primjereni za proizvodnju i stavljanje certificiranog proizvoda na tržište. To tijelo mora provoditi praćenje i na temelju uzoraka proizvoda „Pimiento del Piquillo de Lodosa” koji se uzmu tijekom godine proizvodnje i obveznih godišnjih izjava kojima proizvođači moraju potvrditi kvalitetu i izvornost proizvoda. Samo se paprika koja uspješno prođe sve provjere tijekom cijelog postupka proizvodnje može pakirati i staviti na tržište, pri čemu mora imati numeriranu sekundarnu etiketu ZOI-ja „Pimiento del Piquillo de Lodosa”, kojom se jamči njezina izvornost. Sekundarne etikete izdaje Regulatorni odbor (upravljačko tijelo za ZOI), na nediskriminirajući način, gospodarskim subjektima koji ih traže i za čiju je proizvodnju kontrolno tijelo dodijelilo certifikat o sukladnosti.